กรณีศึกษา สุกี้ตี๋น้อย 500 ล้าน ที่ก่อตั้งโดย สาวอายุ 25
เริ่มต้นทำธุรกิจในรุ่นนี้ ยากกว่ารุ่นก่อน จริง หรือไม่? สำหรับใครที่ยังมีคำถามแบบนี้ในใจ  วันนี้ เราลองมาดูความสำเร็จของสุกี้ตี๋น้อย เชนร้านบุฟเฟต์สุกี้ที่เริ่มก่อตั้งธุรกิจขึ้นมาไม่กี่ปี แต่ก็สามารถโตระเบิด มีรายได้ระดับ 500 ล้านบาทต่อปี
13 ก.ย. 2563

กรณีศึกษา สุกี้ตี๋น้อย 500 ล้าน ที่ก่อตั้งโดย สาวอายุ 25 /โดย ลงทุนแมน
เริ่มต้นทำธุรกิจในรุ่นนี้ ยากกว่ารุ่นก่อน จริง หรือไม่?
สำหรับใครที่ยังมีคำถามแบบนี้ในใจ 
วันนี้ เราลองมาดูความสำเร็จของสุกี้ตี๋น้อย
เชนร้านบุฟเฟต์สุกี้ที่เริ่มก่อตั้งธุรกิจขึ้นมาไม่กี่ปี
แต่ก็สามารถโตระเบิด มีรายได้ระดับ 500 ล้านบาทต่อปี
สุกี้ตี๋น้อยหาไอเดียทางธุรกิจมาจากไหน
แล้วใครกันแน่ที่เป็นเจ้าของสุกี้ตี๋น้อยคนนี้?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
จริงๆ แล้ว เจ้าของร้านสุกี้ตี๋น้อยไม่ได้เป็นอาตี๋ แต่กลับเป็นอาหมวย 
ชื่อว่าคุณเฟิร์น นัทธมน พิศาลกิจวนิช
โดยคุณเฟิร์นมีไอเดียแรกเริ่มมาจาก “ปัญหา” ที่เกิดขึ้นกับธุรกิจร้านอาหารของครอบครัว
ครอบครัวของคุณเฟิร์นเคยเปิดสวนอาหารชื่อว่า เรือนปั้นหยา
แต่ด้วยลักษณะของเรือนปั้นหยาที่เป็นการทำอาหาร และเสิร์ฟจานต่อจาน
ทำให้การควบคุมมาตรฐานให้มีคุณภาพเท่าๆ กัน ทุกวันเป็นเรื่องที่ยาก
โดยเฉพาะในแง่ของการขยายสาขาเพื่อการเติบโต มันก็จะยิ่งยากขึ้นไปอีกเป็นทวีคูณ
พอเรื่องเป็นแบบนี้ คุณเฟิร์นที่ตอนนั้นในวัย 25 ปี จึงเริ่มนำปัญหาดังกล่าวมาคิดเป็นไอเดียในการทำธุรกิจใหม่
โดยเลือกที่จะทำร้านอาหารตามความถนัดเดิม เพิ่มเติมคือการเปลี่ยนโมเดลไปเป็นร้านสุกี้
ด้วยเหตุผลที่ว่าร้านสุกี้นั้น เราสามารถก่อตั้งครัวกลางขึ้นมาเพื่อควบคุมมาตรฐานวัตถุดิบ
ได้จากที่เดียวตั้งแต่ของสด ไปจนถึงน้ำจิ้ม และสามารถกระจายวัตถุดิบไปยังที่ต่างๆ ได้
ซึ่งเรื่องนี้ก็ยังครอบคลุมสำหรับการขยายสาขาที่อาจจะเพิ่มขึ้นได้ในอนาคต
อย่างไรก็ตาม คำถามที่ตามมาก็คือ 
ทุกวันนี้ ประเทศไทยมีร้านสุกี้ตั้งหลายแบรนด์
ตั้งแต่แบรนด์ขนาดเล็กไปจนถึงเชนร้านสุกี้ขนาดใหญ่
แล้ว สุกี้ตี๋น้อย ที่เพิ่งมาเริ่มต้นตอนนี้
มีกลยุทธ์ในการเจาะกลุ่มลูกค้าอย่างไร?
เรื่องแรกที่เราเห็นได้อย่างชัดเจนก็คือการเลือกทำเลสาขาส่วนใหญ่มักจะเป็น
สาขาสแตนด์อโลนที่มีที่จอดรถพร้อมป้ายโลโก้ตี๋น้อยขนาดใหญ่สะดุดตา
นอกจากการเลือกทำเลสาขาแล้ว 
อีกเรื่องที่สังเกตได้ชัดก็คือโมเดลการตั้งราคา
เป็นการเหมาจ่ายแบบบุฟเฟต์ ที่มีเมนูให้เลือกเกือบ 50 เมนู
ในราคา 199 บาท ราคาเดียว ทุกสาขา
ตรงนี้ก็ถือเป็นไอเดียที่น่าสนใจ 
เพราะคำว่า บุฟเฟต์ ถือเป็นหนึ่งในสิ่งที่คนไทยชื่นชอบ
ซึ่งมันก็เป็นการการันตีว่า เราจะเดินออกจากร้านแล้วอิ่มแน่นอน
และด้วยราคาที่สามารถเข้าถึงลูกค้าทุกกลุ่ม
หากสุกี้ตี๋น้อยมีรสชาติ มีเมนูที่ถูกปาก และสามารถควบคุมมาตรฐานได้ดีในระยะยาว 
ร้านแห่งนี้ก็มีแนวโน้มที่จะกลายมาเป็นตัวเลือกร้านอาหารของเรา
ไม่แพ้เชนร้านอาหารดัง ที่ก่อตั้งมาก่อนหลายสิบปีได้เช่นกัน
อีกส่วนที่น่าสนใจก็คือ ระยะเวลาการเปิดให้บริการที่ครอบคลุมตั้งแต่เที่ยงวัน ยันตีห้า
ซึ่งจะเห็นได้ชัดว่าสุกี้ตี๋น้อยนอกจากจะเจาะกลุ่มคนที่มาเป็นกลุ่ม เป็นครอบครัวแล้ว
ร้านแห่งนี้ยังเป็นตัวเลือกของคนที่ทำงานเป็นกะ เลิกงานดึก แล้วยังรวมไปถึงกลุ่มนักเรียน และนักศึกษาที่ทำงาน ทำการบ้าน อ่านหนังสือเสร็จแล้วอยากหาร้านอาหารช่วงค่ำๆ อีกด้วย
แล้วไอเดียสุกี้ตี๋น้อยของคุณเฟิร์น สร้างรายได้ขนาดไหน?
สำหรับร้านสุกี้ตี๋น้อย ถูกจดทะเบียนเป็นธุรกิจ
ภายใต้บริษัทที่ชื่อว่า บี เอ็น เอ็น เรสเตอรองท์ กรุ๊ป
ปี 2562 รายได้ 499 ล้านบาท กำไร 15 ล้านบาท
จากผลประกอบการดังกล่าวสะท้อนให้เห็นว่าสุกี้ตี๋น้อยโตเร็วมาก
เพราะคุณเฟิร์นก่อตั้งธุรกิจสุกี้ตี๋น้อยมาเพียง 3 ปี
แต่ก็สามารถเติบโตจนมีรายได้ระดับ 500 ล้านต่อปี
แถมมีกำไร แม้ว่าธุรกิจยังอยู่ในช่วงต้องลงทุนขยายกิจการ
ในเวลาเพียงแค่ 3 ปี
ปัจจุบัน สุกี้ตี๋น้อยมีสาขา 23 แห่ง กระจายอยู่ทั่วกรุงเทพฯ โดยเฉพาะบริเวณรอบนอก 
โดยทั้งหมดเป็นสาขาที่ทางบริษัทบริหารเอง ไม่ได้เปิดแฟรนไชส์แต่อย่างใด
ถึงตรงนี้ เราจะเห็นได้ว่าบางครั้งจุดเริ่มต้นของธุรกิจ
ก็อาจจะเกิดขึ้นจาก ปัญหา ที่เราพยายามที่จะแก้ไข
อย่างเช่น สุกี้ตี๋น้อย ที่คุณเฟิร์นได้ไอเดียมาจากปัญหาที่เกิดขึ้นกับร้านอาหารของครอบครัว
ถึงแม้ว่าบางคนอาจบอกว่า ที่บ้านมีเงินทุนอยู่แล้ว ไม่ได้เริ่มจาก ศูนย์
แต่ก็ต้องยอมรับว่า ถึงมีทุนมากเท่าไร ก็ไม่ได้แปลว่าทุกคนจะทำให้สำเร็จได้แบบสุกี้ตี๋น้อย
สิ่งที่ต้องมีนอกเหนือจากทุน ก็คือ แนวคิด ความพยายาม การตลาด กลยุทธ์ที่ทำให้ทุกอย่างหลอมรวมกัน ให้มีจุดเด่นแตกต่างจากคู่แข่ง
ซึ่งก็ไม่น่าเชื่อว่าการแก้ปัญหาให้ที่บ้านในตอนนั้น 
จะกลายมาเป็นแบรนด์สุกี้ ที่น่าจับตาที่สุดในเวลานี้..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -